**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.05.2021, ora 08.00 – 06.05.2021, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 06.05.2021, ora 07.00**

**RÂURI**

Debitele au fost, în general, relativ staționare, exceptând cursurile inferioare ale Mureșului, Timișului și cursul mijlociu și inferior al Prutului, unde au fost în creștere prin propagare. Pe râurile din bazinele hidrografice: Vișeu, Iza, Tur, Someș, bazinul superior și mijlociu al Mureșului, cursurile mijlocii și inferioare ale Trotușului, Bistriței, Moldovei și pe cursul superior al Prutului, debitele au fost în scădere. Debitele se situează la valori sub mediile multianuale lunare, cu coeficienţi moduli cuprinşi între 30-90%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someșul Mare, Someș, Crişul Repede, Arieş, Prahova, bazinele superioare ale Jiului, Oltului, Lotrului, Ialomiței, Bistriței, pe unii afluenți ai Oltului mijlociu, cursurile mijlocii ale Mureșului, Timișului, cursul superior al Prutului şi pe râurile din Dobrogea şi mai mici (sub 30%) pe râurile din bazinele hidrografice: Bega Veche, Tazlău, Rm. Sărat, Bârlad şi pe unii afluenți ai Jiului inferior, Bistriței inferioare și Prutului.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi, în general, relativ staționare, exceptând râurile din bazinul hidrografic al Someșului, bazinul superior și mijlociu al Mureșului, cursurile mijlocii și inferioare ale Vișeului, Izei, Turului și cursul superior al Prutului, unde vor fi în scădere. Pe cursul inferior al Mureșului și cursul mijlociu și inferior al Prutului, debitele vor fi în creștere ca urmare a propagării. Sunt posibile creșteri ușoare, izolate, de debite și niveluri pe unele râuri din zonele de deal și munte ca urmare a cedării apei din stratul de zăpadă și precipitațiilor prognozate și pe undele râuri din sud – estul țării, ca urmare a precipitațiilor slabe cantitativ prognozate. Nivelurile pe râuri la stațiile hidrometrice se situează sub **COTELE DE ATENȚIE**.

**DUNĂRE**

Debitul la intrarea în ţară (secţiunea Baziaş) în intervalul 05.05.2021 – 06.05.2021 a fost în în creştere, având valoarea de 5100 m3/s, sub media multianuală a lunii mai (7250 m3/s). În aval de Porţile de Fier debitele au fost în creştere pe sectorul Gruia –Tr.Măgurele, staţionare la Zimnicea și în scădere pe sectorul Giurgiu – Tulcea.

Debitul la intrarea în ţară (secţiunea Baziaş) va fi în creştere (5300 m3/s).

În aval de Porţile de Fier debitele vor fi în creştere pe sectorul Gruia – Giurgiu şi în scădere pe sectorul Olteniţa – Tulcea.

**A.B.A. Prut-Bârlad**

Județul Vaslui:

- Se mențin prevederile din „Planul de restricții și folosire a apei în perioade deficitare”, astfel:

\* treapta a III-a pentru S.C. AQUAVAS S.A. VASLUI – Sucursala Negrești, din acumularea Căzănești (râul Durduc);

\* treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**2.** **Situația meteorologică în intervalul 05.05.2021, ora 09.00 – 06.05.2021, ora 06.00**

**ÎN ŢARĂ**

Vremea a fost schimbătoare, iar în cea mai mare parte a țării, valorile termice s-au situat în jurul mediilor multianuale. Pe parcursul zilei, cerul a fost variabil, cu unele înnorări și ploi slabe, local în Muntenia și izolat în Moldova și în Transilvania. Noaptea înnorările s-au accentuat și a plouat local în Banat, Crișana, Maramureș, Transilvania, nordul Olteniei și al Munteniei. Au fost mai ales averse, însoțite în special pe parcursul nopții și de descărcări electrice. Pe arii restrânse în Carpații Meridionali și în Subcarpații Getici, cantitățile de apă au atins 10...15 l/mp. În zona montană înaltă, la altitudini de peste 2000 m, trecător s-au semnalat precipitații mixte. Vântul a prezenta intensificări în vestul teritoriului, temporar cu viteze de 55...75 km/h în prima parte a nopții, dar și în zona montană înaltă, unde rafalele au depășit 80 km/h, iar local și la intensitate mai redusă și în centru și est. Stratul de zăpadă, deşi în continua diminuare, s-a menţinut local în zonele montane înalte și măsura până la 209 cm în Munții Făgăraș, la peste 2000 m altitudine. Temperaturile maxime s-au încadrat între 14 grade la Sulina și 26 de grade la Bechet și Calafat, iar la ora 06.00 valorile termice erau cuprinse între 4 grade la Dumbrăvița de Codru și 16 grade la Bechet și Calafat. Cu totul izolat în sud-est, noaptea a fost ceață.

**OBSERVAȚII** - de ieri dimineața, de la ora 06.00, au fost 5 atenționări pentru fenomene meteorologice periculoase imediate, emise după cum urmează: două de SRPV Timișoara și câte una de SRPV Cluj-Napoca, SRPV Sibiu și SRPV Constanța.

**LA BUCUREŞTI**

Vremea a fost schimbătoare, iar valorile termice s-au situat în jurul celor normale pentru această dată. Cerul a fost variabil cu unele înnorări spre orele după-amiezii, când trecător a plouat slab. Vântul a suflat slab până la moderat. Temperatura maximă a fost de 20 de grade la Afumați, 21 de grade la Filaret și 22 de grade în Băneasa, iar la ora 06.00 se înregistrau 11 grade la Filaret și Băneasa și 12 grade la Afumați.

**3. Prognoza meteorologică în intervalul 06.05.2021, ora 09.00 – 07.05.2021, ora 09.00**

**ÎN ŢARĂ**

În vestul, centrul și nordul teritoriului, vremea va fi răcoroasă, în timp ce în rest, valorile termice vor fi apropiate de mediile multianuale. În cursul zilei cerul va fi variabil, cu unele înnorări în sud-estul țării și în zonele de munte, unde pe arii restrânse vor fi averse, descărcări electrice și condiții de grindină. Noaptea vor fi înnorări temporare, dar numai pe arii restrânse se vor semnala ploi slabe îndeosebi în Maramureș, Crișana și în Transilvania. Vântul va sufla slab şi moderat, temporar cu intensificări la munte, în special în Carpații Orientali, unde rafalele vor depăși 60...70 km/h, iar la intensitate mai redusă, local și în restul teritoriului. Temperaturile maxime vor fi cuprinse, în general, între 15 şi 25 de grade, cu cele mai ridicate valori în Lunca Dunării, iar cele minime se vor situa între 0 grade în depresiunile Carpaților Orientali și 13...14 grade pe litoral. Noaptea, izolat se va semnala ceață, cu precădere în regiunile sud-estice.

**LA BUCUREŞTI**

Vremea va fi predominant frumoasă și se va încălzi ușor. Cerul va fi variabil, cu unele înnorări la începutul intervalului, dar probabilitatea de ploaie va fi redusă. Vântul va sufla slab şi moderat, trecător cu ușoare intensificări după-amiaza. Temperatura maximă va fi de 24...25 de grade, iar cea minimă va fi de 8...11 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***SGA Buzău și APM Buzău*** informează că la data de 05.05.2021, la ora 15.17, reprezentanții SC OMV Petrom SA au observat pete de țiței in zona izlaz Beciu, pe o supraf. de aprox. 100 mp, la o distanță de 100 m de drumul comunal, intre punctele de exploatare petrolieră Beciu si Pâcle, comuna Scorțoasa, județul Buzău. Conform notificării, in zona nu exista infrastructura in operare, cu excepția unor sonde abandonate, cea mai apropiata fiind la aprox.130 m, a cărei monitorizare nu indica emanații de gaze. Comisarii GNM-CJ Buzău s-au deplasat pe teren împreuna cu reprezentanți ai ISU Buzău. Aceștia au constatat ca la o distanta de 2 km fata de satul Beciu, in punctul Valea Salei exista făcute 11 gropi de către reprezentanții OMV iar în 8 dintre ele s-a colectat țiței care s a scurs printr-o ravena într-o vale seaca. Terenul este proprietate privata, iar în acest moment angajații primăriei fac demersuri pentru identificarea proprietarului. Revenim cu informații suplimentare.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare, Transparență și IT**